KOMISIJOS SPRENDIMAS
2004 m. spalio 26 d.
nustatantis išsamias Tarybos direktyvos 93/24/EEB taikymo taisykles, reglamentuojančias galvijų populiacijos ir gamybos statistinius tyrimus
(pranešta dokumentu Nr. K(2004) 4091)
(Tekstas svarbus EEE)
(2004/761/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. birželio 1 d. Tarybos direktyvą 93/24/EEB dėl galvininkystės statistinių tyrimų (1), ypač į jos 1 straipsnio 2 ir 3 dalis, 2 straipsnio 2 dalį, 3 straipsnio 2 dalį, 6 straipsnį, 8 straipsnio 1 ir 2 dalis, 10 straipsnio 3 dalį ir 12 straipsnio 2 dalį,
kadangi:
(1)
1994 m. gegužės 30 d. Komisijos sprendimas 94/433/EB, nustatantis išsamias Tarybos direktyvos 93/24/EEB taikymo taisykles, reglamentuojančias galvijų populiacijos ir gamybos statistinius tyrimus (2), buvo kelis kartus keičiamas.
(2)
Norint atlikti Direktyvoje 93/24/EEB numatytus tyrimus reikalingi tikslūs apibrėžimai. Tam būtina apibrėžti į tyrimą įtrauktas žemės ūkio valdas. Taip pat būtina tiksliai apibrėžti atskiras kategorijas, pagal kurias turi būti suskirstyti tyrimų rezultatai, bei nustatyti bandos dydžio kategorijas ir regionus, pagal kuriuos valstybės narės reguliariai parengtų tyrimų rezultatus. Būtina nustatyti bendrą skerdenų svorio apibrėžimą skerdimo statistiniams duomenims rengti.
(3)
Remiantis Direktyva 93/24/EEB valstybėms narėms jų prašymu gali būti leidžiama atlikti gegužės/birželio arba lapkričio/gruodžio mėn. tyrimus pasirinktuose regionuose, jeigu tokie tyrimai apimtų bent 70 % galvijų populiacijos. Valstybėms narėms, kuriose galvijų populiacija sudaro tik nedidelę visos Bendrijos galvijų populiacijos procentinę dalį, jų prašymu gali būti leidžiama visiškai atsisakyti gegužės/birželio arba lapkričio/gruodžio mėn. tyrimo arba galutinius gegužės/birželio mėn. tyrimo rezultatus suskirstyti pagal regionus. Pagaliau valstybėms narėms jų prašymu gali būti leidžiama gegužės/birželio mėn. tyrimo rezultatus suskirstyti pagal nustatytas bandos dydžio kategorijas.
(4)
Valstybės narės pateikė prašymus įvairiems leidimams gauti.
(5)
Į ES įstojus Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai, reikia priimti kai kurias technines taisykles bei išplėsti kai kurių leidžiančių nukrypti nuostatų taikymą naujosioms valstybėms narėms.
(6)
Europos Parlamento ir Tarybos reglamentas (EB) Nr. 1059/2003 (3) valstybės narėms nustato bendrą teritorinių statistinių vienetų klasifikatorių (NUTS); dėl to anksčiau apibrėžtus regioninius klasifikatorius reikia pakeisti naujuoju NUTS klasifikatoriumi.
(7)
Atitinkamai reikia panaikinti Sprendimą 94/433/EB.
(8)
Šis sprendimas atitinka Žemės ūkio statistinių duomenų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Direktyvos 93/24/EEB 2 straipsnio 2 dalyje „žemės ūkio valda“ - tai bet kuris bendrą valdymą turintis techninis ar ekonominis vienetas, kuriame gaminami žemės ūkio produktai.
2. Direktyvos 93/24/EEB 1 straipsnio 1 dalyje nurodytas tyrimas apima:
a)
žemės ūkio valdas, kuriose kultivuojamos žemės ūkio naudmenos yra 1 ha ar daugiau;
b)
žemės ūkio valdas, kuriose kultivuojamos žemės ūkio naudmenos yra mažesnės nei 1 ha, jeigu jų produkcija tam tikru mastu yra skirta pardavimui arba jeigu jų produkcijos vienetas viršija tam tikrus įprastinius dydžius.
3. Valstybės narės, norinčios taikyti skirtingą tyrimo ribą, vis dėlto įsipareigoja nustatyti tą ribą taip, kad į tyrimą nepatektų tik mažiausios valdos, kurios kartu sudarytų 1 % ar mažiau atitinkamos valstybės narės standartinio bendrojo pelno, kaip apibrėžta Komisijos sprendime 85/377/EEB (4).
2 straipsnis
Direktyvos 93/24/EEB 3 straipsnio 1 dalyje, 10 straipsnio 2 dalyje ir 12 straipsnio 2 dalyje nurodytų galvijų kategorijų apibrėžimai yra pateikiami šio sprendimo I priede.
3 straipsnis
Direktyvos 93/24/EEB 6 straipsnio 1 dalyje nurodytiems teritoriniams vienetams valstybės narės laikosi šio sprendimo II priede apibrėžto bendro teritorinių statistinių vienetų klasifikatoriaus (NUTS). Jos gali nesudaryti rezultatų iš regionų, kur galvijų yra mažiau nei 1 % visų šalies galvijų.
4 straipsnis
Direktyvos 93/24/EEB 8 straipsnio 1 dalyje nurodytas suskirstymas yra pateikiamas III šio sprendimo priede.
5 straipsnis
Direktyvos 93/24/EEB 10 straipsnio 1 dalyje nurodytas skerdenos svoris - tai paskersto ir nuleidus kraują, nulupus odą išdarinėto gyvulio atvėsusio kūno, gaunamo pašalinus išorinius lyties organus, galūnes prie carpus ir tarsus, galvą, uodegą, inkstus bei inkstų riebalus ir tešmenį, svoris.
6 straipsnis
1. Valstybių narių, kurioms leidžiama gegužės/birželio arba lapkričio/gruodžio mėn. tyrimus atlikti pasirinktuose regionuose, jeigu tokie tyrimai apimtų bent 70 % galvijų populiacijos, sąrašas pateikiamas šio sprendimo IV priedo a punkte.
2. Valstybių narių, kurioms leidžiama atlikti tik lapkričio/ gruodžio mėn. tyrimus, sąrašas pateikiamas šio sprendimo IV priedo b punkte.
3. Valstybių narių, kurioms leidžiama galutinius gegužės/birželio mėn. tyrimo rezultatus suskirstyti pagal regionus, sąrašas pateikiamas šio sprendimo IV priedo c punkte.
4. Valstybių narių, kurioms leidžiama gegužės/birželio mėn. tyrimo rezultatus suskirstyti pagal nustatytas bandos dydžio kategorijas, sąrašas pateikiamas šio sprendimo IV priedo d punkte.
7 straipsnis
Sprendimas 94/433/EB panaikinamas.
Nuorodos į panaikintą sprendimą aiškinamos kaip nuorodos į šį sprendimą.
8 straipsnis
Šis sprendimas skirtas valstybėms narėms.
Priimta Briuselyje, 2004 m. spalio 26 d.